સપ્ટેમ્બર વલણનો છેલ્લો દિવસ માથે રહેતાં અને અમેરિકન ફેડરલ રિઝર્વની બેઠકના નિર્ણય અગાઉ શેરોમાં સાવચેતીનો માહોલ જોવાયો હતો. ફેડરલ દ્વારા વ્યાજદરમાં વધારાની સાથે અમેરિકાની આર્થિક પ્રવાહ અંગે કેવા સંકેત આપવામાં આવે છે તેની પર બજારની આગામી ચાલનો આધાર રહેશે. યુરોપ અને એશિયાના શેરબજાર વધીને રહેવા છતાં તેની સ્થાનિક બજારમાં વિશેષ અસર જોવાઈ નહોતી. સેન્સેક્સના હેવીવેઇટ શેરોમાં ઘટાડાની સામે નિફ્ટીના સેકન્ડ લાઇન શેરોમાં ખરીદી જોવાતાં આંકમાં ઘટવામાં મોટો ફરક જોવાયો હતો. ઓક્ટોબર મહિનાના કોન્ટ્રાક્ટમાં રોલઓવરનું પ્રમાણ કેવું રહે છે તેની પર આગામી મહિનાની ચાલનો અંદાજ આવશે. સપ્ટેમ્બર મહિનો સામાન્ય રીતે મંદીનો રહેતો હોય છે તે આ વર્ષે પણ ટ્રેન્ડ આગળ વધ્યો હતો. એફએમસીજી શેરોમાં પ્રોફિટ બુકિંગ હતું તો વલણના છેલ્લા દિવસ પહેલાં આઇટી શેરોમાં પણ મોટા પાયે પ્રોફિટ બુકિંગ થયું હોવાનું જાણવા મળતું હતું.